La Llei 6/2001, de 31 de maig, d'ordenació ambiental de l'enllumenament per a la protecció del medi nocturn, entre altres finalitats, té les de prevenir i corregir la contaminació lluminosa a fi de mantenir al màxim possible les condicions naturals de les hores nocturnes en benefici de la fauna, la flora i dels ecosistemes en general, de preservar la biodiversitat i evitar la intrusió lluminosa i, en tot cas, minimitzar-ne les molèsties i els perjudicis.
El 27 d'agost de 2015, es va publicar el Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
L'objectiu de la normativa de protecció del medi nocturn és regular els aspectes relatius a les instal·lacions i els aparells d'il·luminació exterior pel que fa a la contaminació lluminosa que poden produir.
El Govern de la Generalitat de Catalunya té, com a un dels eixos bàsics de la seva política sobre el medi ambient, l'aplicació de les millors tecnologies en il·luminació exterior per fomentar el respecte envers l'entorn natural i l'estalvi de recursos naturals.
El Departament de Territori i Sostenibilitat estableix, d'acord amb les orientacions del Govern, les directrius generals de la política de medi ambient i l'exercici de les competències i les funcions que estableixen en aquest àmbit el Decret 2/2016, de 13 de gener, de creació, denominació i determinació de l'àmbit de la competència dels departaments de l'Administració de la Generalitat de Catalunya, i el Decret 277/2016, de 2 d'agost, de reestructuració del Departament de Territori i Sostenibilitat.
El Decret 584/1972, de 24 de febrer, de servituds aeronàutiques, estableix que els aerogeneradors dels parcs eòlics de 100 m d'alçada s'han de senyalitzar per garantir la seguretat aèria, ja que són considerats com a obstacles per a la navegació aèria.
A Catalunya, un gran nombre dels aerogeneradors dels parcs eòlics en funcionament estan senyalitzats, per seguretat aèria, amb balises que emeten llum blanca o llum vermella intermitent d'acord amb el que establia la normativa de seguretat aèria vigent en el moment de la seva autorització atorgada per l'Agencia Estatal de Seguretat Aèria.
Aquest tipus de llum té un impacte significatiu sobre el medi nocturn i genera molèsties a l'entorn.
D'acord amb el que estableix el Reial decret 862/2009, de 14 de maig, pel qual s'aproven les normes tècniques de disseny i operació d'aeròdroms d'ús públic, i el Reglament de certificació i verificació dels aeroports i altres aeròdroms d'ús públic, l'Agencia Estatal de Seguretat Aèria (AESA) va aprovar el 3 setembre de 2010 la Guia d'assenyalament i il·luminació de turbines i parcs eòlics, que s'ha actualitzat el 14 de gener de 2011.
L'esmentada Guia de l'AESA, tot i que no té efectes retroactius per als parcs eòlics en funcionament, estableix que, per defecte, els aerogeneradors que s'hagin de senyalitzar per seguretat aèria, disposaran un sistema Dual Media A / Media B (llum blanca intermitent durant el dia i el crepuscle / llum vermella intermitent durant la nit).
No obstant això, també preveu que en el cas que altres administracions en l'exercici de les seves competències considerin que la senyalització descrita pot provocar afeccions significatives al medi, l'AESA admetrà la utilització del sistema Dual Media A / Media C (llum vermella fixa a la nit).
La Guia també preveu que no cal il·luminar tots els aerogeneradors dels parcs eòlics ja que, d'acord amb els criteris que s'hi detallen, es pot ometre la il·luminació d'algun dels aerogeneradors que conformin una agrupació.
Atès que la Direcció General de Qualitat Ambiental i Canvi Climàtic del Departament de Territori i Sostenibilitat ha rebut nombroses queixes i consultes per la contaminació lumínica i les molèsties que provoca a la nit la senyalització lluminosa de les balises dels aerogeneradors dels parcs eòlics en funcionament.
L'article 9.d) de la Llei 6/2001, de 31 de maig, estableix que les administracions públiques en l'àmbit de les seves competències han de vetllar perquè els components dels enllumenats s'ajustin adequadament a les característiques dels usos i de la zona enllumenada i emetin preferentment en la zona de l'espectre de longitud d'ona llarga i que la llum vermella fixa compleix aquesta condició i té menys impacte sobre el medi nocturn.
L'article 12.6 del Decret 190/2015, de 25 d'agost estableix que els nous aerogeneradors ubicats en zones E1, E2, punts de referència i les seves àrees d'influència, se senyalitzaran a la nit amb llum vermella fixa (llum de mitjana intensitat, tipus C) sempre que no contravingui la normativa de seguretat i que s'han de senyalitzar, quan sigui necessari per seguretat aèria, només els aerogeneradors imprescindibles d'acord amb les normes de senyalització i il·luminació de seguretat aèria i les guies corresponents.
La Llei 19/2014, del 29 de desembre, de transparència, accés a la informació pública i bon govern (DOGC núm. 6780, de 31.12.2014) estableix que les bases de convocatòria de subvencions han d'incloure els principis ètics i les regles de conducta als qual han d'adequar l'activitat les persones beneficiàries.
La Llei 17/2015, de 21 de juliol, d'igualtat efectiva de dones i homes (DOGC núm. 6919, de 23.7.2015) determina que les empreses i entitats sol·licitants han de presentar, juntament amb la sol·licitud de la subvenció, una declaració responsable del fet de no haver estat mai objecte de sancions administratives fermes ni de sentències fermes condemnatòries.
La Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.12.2015) estableix els col·lectius que estan obligats a relacionar-se a través de mitjans electrònics amb l'Administració pública per a la realització de qualsevol tràmit d'un procediment administratiu.
L'11 de març de 2015, es va publicar l'Ordre TES/41/2015, de 4 de març, per la qual s'aproven les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa.
Aquestes bases reguladores han estat objecte de dues modificacions aprovades per l'Ordre TES/197/2015, de 22 de juny i per l'Ordre TES/351/2015, de 23 de novembre.
Per totes les modificacions normatives que s'han produït des de la publicació de l'Ordre TES/41/2015, de 4 de març, esmentada abans, és necessari modificar les bases reguladores que conté.
Atès que les bases reguladores ja han estat objecte de dues modificacions, es considera convenient aprovar unes bases reguladores noves, als efectes de facilitar-ne la lectura i comprensió a les persones interessades.
Per això, d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable,
S'aproven les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa, les quals consten a l'annex d'aquesta Ordre.
Resta derogada l'Ordre TES/41/2015, de 4 de març, per la qual s'aproven les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa (DOGC núm. 6828 – 11.3.2015), modificada per l'Ordre TES/197/2015, de 22 de juny (DOGC núm. 6906 – 6.7.2015) i per l'Ordre TES/351/2015, de 23 de novembre (DOGC núm. 7008 – 30.11.2015).
Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya.
Aquesta línia de subvencions té com a objectiu fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa.
2.1 Poden ser objecte de les subvencions regulades en aquestes bases les actuacions següents:
a) La substitució, amb posterioritat a la sol·licitud de subvenció, de les balises lluminoses dels aerogeneradors d'un parc eòlic en funcionament a Catalunya a la data d'entrada en vigor del Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn (27 de novembre de 2015), que a la nit emetin llum que no sigui vermella fixa.
b) La substitució, amb caràcter previ a la sol·licitud de subvenció, de les balises lluminoses dels aerogeneradors d'un parc eòlic en funcionament a Catalunya a la data d'entrada en vigor del Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn (27 de novembre de 2015), que a la nit emetin llum que no sigui vermella fixa.
2.2 El període d'execució de l'actuació és el que, amb aquesta finalitat, s'indica en la convocatòria corresponent.
L'òrgan concedent pot ampliar aquest termini, a petició del/de la beneficiari/ària, si aquest/a acredita, en els termes i les condicions que preveu l'article 32 de la Llei 39/2015, d'1 d'octubre, la impossibilitat d'executar l'actuació dins del termini previst per causa justificada que no li sigui directament imputable.
Aquesta ampliació de termini no pot excedir la meitat del termini inicial, ni l'exercici pressupostari corresponent, i es pot concedir sempre que no es perjudiquin drets de tercers.
Poden optar a les subvencions regulades en aquestes bases les persones jurídiques titulars dels parcs eòlics en funcionament a Catalunya a la data d'entrada en vigor del Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn, que a la nit emetin llum que no sigui vermella fixa.
4.1 Per obtenir la condició de beneficiàries de les subvencions, les persones sol·licitants han de complir els requisits següents:
a) No trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions.
b) Estar al corrent en el compliment de les obligacions tributàries davant la Generalitat de Catalunya i l'Administració General de l'Estat, i de les obligacions davant de la Seguretat Social.
c) Estar legalment constituïdes i inscrites en el registre corresponent.
d) Complir les obligacions que estableix l'article 36.4 de la Llei 1/1998, de 7 de gener, de política lingüística.
e) En el cas de les persones sol·licitants amb 50 treballadors/ores o més, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del Text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o bé complir el que estableixen el Reial decret 364/2005, de 8 d'abril, i el Decret 86/2015, de 2 de juny, que regulen el compliment alternatiu amb caràcter excepcional de la quota de reserva en favor de treballadors amb discapacitat, d'acord amb el que estableix l'article 92.5 del Text refós de la Llei de finances públiques de Catalunya.
f) En el cas de les persones sol·licitants, amb una plantilla igual o superior a 25 treballadors/ores, indicar els mitjans que s'utilitzen, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i intervenir-hi en els centres de treball.
g) Declarar sobre si s'han demanat i/o s'han obtingut altres ajuts públics o privats per a la mateixa actuació, fent constar la relació detallada amb l'entitat concedent i la quantitat sol·licitada i/o obtinguda.
h) No haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
4.2 Les persones sol·licitants han de complir amb el codi ètic següent:
Adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, abstenir-se de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, assumir, en l'exercici de les seves actuacions, les obligacions següents:
a) Observar els principis, les normes i els cànons ètics propis de les activitats, els oficis i/o professions corresponents a l'actuació objecte de subvenció.
c) Denunciar les situacions irregulars que es puguin presentar en les convocatòries de subvencions o en els processos derivats d'aquestes convocatòries.
En particular, assumir les obligacions següents:
b) No sol·licitar, directament o indirectament, que un càrrec o empleat públic influeixi en l'adjudicació de la subvenció.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en un procediment d'adjudicació de la subvenció.
d) Col·laborar amb l'òrgan competent en les actuacions que aquest realitzi per al seguiment i/o avaluació del compliment de les obligacions establertes en la base 19, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Facilitar la informació que la legislació de transparència imposa als adjudicataris en relació amb l'Administració, sens perjudici del compliment de les obligacions de transparència que els pertoquin de forma directa per previsió legal, en els supòsits establerts en l'article 3.4 de la Llei 19/2014, del 29 de desembre, de transparència, accés a la informació pública i bon govern.
4.3 En el cas d'incompliment dels principis ètics i regles de conducta establertes en la base 4.2, serà d'aplicació el règim sancionador previst en la Llei 19/2014, del 29 de desembre, i les sancions que preveu l'article 84 pel que fa a beneficiaris d'ajuts públics, sense perjudici d'aquelles altres possibles conseqüències previstes a la legislació vigent en matèria de subvencions.
4.4 La percepció d'aquestes subvencions és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'actuació subvencionada.
5.1 Cada convocatòria fixa la posició pressupostària a què s'han d'imputar les subvencions i determina la quantia màxima per a aquesta línia.
5.2 L'import de les subvencions és del 40% del cost de les actuacions de substitució de les balises lluminoses dels aerogeneradors d'un parc eòlic, amb un límit màxim de 60.000 euros per a cada parc eòlic.
Es pot aplicar a totes les persones beneficiàries de les subvencions una reducció proporcional de l'import de la subvenció proposada, per garantir que s'exhaureixi el pressupost destinat a la convocatòria.
5.3 En el cas que preveu la base 2.1.a), la despesa mínima, realitzada i justificada, de l'activitat subvencionada exigible per poder considerar acomplerts l'objecte i la finalitat de la subvenció és del 40% del pressupost inicial de l'activitat presentat.
En el cas que el cost final efectiu de l'activitat subvencionada sigui inferior al cost inicialment pressupostat, però es compleixi la despesa mínima indicada, es reduirà la quantia de la subvenció atorgada en la mateixa proporció de la reducció del cost efectiu respecte del pressupost inicial.
L'incompliment de la despesa mínima establerta comportarà la revocació de la subvenció atorgada.
6.1 Es consideren despeses subvencionables les que de manera inequívoca responguin a la naturalesa de l'actuació subvencionada, resultin estrictament necessàries per a aquesta, i es realitzin en el termini i les condicions que determinen aquestes bases reguladores.
En cap cas el cost dels béns o serveis subvencionats no pot superar el seu valor de mercat.
No tenen la consideració de despeses subvencionables la redacció de projectes relacionats amb l'objecte de la subvenció.
6.2 Es consideren despeses realitzades les que hagin estat definitivament pagades amb anterioritat a la finalització del període de justificació que consta a la convocatòria.
6.3 Són subvencionables els tributs, quan la persona beneficiària de la subvenció els aboni efectivament.
En cap cas es consideren despeses subvencionables els impostos indirectes quan siguin susceptibles de recuperació o compensació.
7.1 La presentació de les sol·licituds i altres tràmits associats al procediment de concessió i la justificació de les subvencions s'han de realitzar preferentment per via telemàtica utilitzant la seu electrònica de la Generalitat de Catalunya.
La sol·licitud s'ha d'emplenar en el formulari normalitzat que es pot descarregar d'internet a través dels enllaços que especifiqui la convocatòria i ha de ser formalitzada pel/per la representat legal de la persona jurídica titular del parc eòlic.
En el cas que la presentació sigui presencial, les sol·licituds, acompanyades de la documentació requerida, es poden presentar a les dependències que determini la convocatòria, o bé a qualsevol dels llocs que preveu l'article 25 de la Llei 26/2010, del 3 d'agost, de règim jurídic i de procediment de les administracions públiques de Catalunya, en relació amb l'article 16.4 de la Llei 39/2015, d'1 d'octubre, del procediment administratiu comú de les administracions públiques.
7.2 Per a la presentació de les sol·licituds, la identificació i la signatura electrònica de les persones sol·licitants s'ha de fer a través dels sistemes d'identificació i signatura electrònica admesos per la seu electrònica d'acord amb els criteris establerts a l'Ordre GRI/233/2015, del 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
El nivell de seguretat dels mecanismes d'identificació i signatura electrònica s'especifica en la convocatòria.
7.3 Les persones beneficiàries també s'han d'identificar i signar electrònicament per fer la resta de transaccions associades al procediment de concessió i justificació dels ajuts per mitjans telemàtics i amb el nivell de seguretat que determini la convocatòria.
7.4 En el supòsit d'interrupció no planificada en el funcionament dels sistemes electrònics de la seu durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.
La persona usuària ha de visualitzar un missatge a la seu en què es comuniqui aquesta circumstància.
7.5 No es pot presentar més d'una sol·licitud per parc eòlic.
7.6 La signatura i presentació de la sol·licitud comporta la plena acceptació d'aquestes bases reguladores i porta implícita l'autorització a l'òrgan gestor per poder comprovar, d'ofici, totes les dades que s'hi contenen.
Documentació que cal presentar amb la sol·licitud
8.1 Les persones sol·licitants han d'annexar a la sol·licitud, d'acord amb el formulari normalitzat, la documentació següent:
a) Projecte tècnic de l'actuació de substitució de les balises dels aerogeneradors del parc eòlic.
El projecte ha d'incloure en format de taula: una enumeració de tots els aerogeneradors amb balises que emetin llum que no sigui vermella fixa i les seves coordenades UTM (31N/ETRS89) individuals; el tipus de llum (llum blanca o llum vermella) que actualment emeten cadascuna d'aquestes balises a la nit i el seu règim d'intermitència i assenyalar quantes d'aquestes balises se substituiran per d'altres que emetin llum vermella fixa.
En el cas d'actuacions ja executades abans de la presentació de la sol·licitud de subvenció, el que s'ha de presentar és la memòria descriptiva de les actuacions realitzades amb càrrec a la subvenció que es pugui atorgar, d'acord amb el que estableix la base reguladora 17.2.1.
La memòria ha d'incloure en format de taula: una enumeració de tots els aerogeneradors amb balises que emetien llum que no era vermella fixa i les seves coordenades UTM (31N/ETRS89) individuals; el tipus de llum (llum blanca o llum vermella) que emetien cadascuna d'aquestes balises a la nit i el règim d'intermitència, i assenyalar quantes d'aquestes balises s'han substituït per d'altres que emeten llum vermella fixa.
A més, tant el projecte com la memòria han d'incloure la documentació tècnica de les noves balises.
b) Pressupost complet i detallat de l'actuació objecte de la subvenció, en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament.
En el cas que l'actuació subvencionada consisteixi en diferents activitats, el pressupost es desglossarà per activitats i per conceptes de despesa.
En el cas d'actuacions ja executades abans de la presentació de la sol·licitud de subvenció, el que s'ha de presentar són les factures o documents de valor probatori equivalent que, si es presenten electrònicament, han de ser còpies digitalitzades, és a dir, còpies autèntiques dels seus originals, d'acord amb el que preveuen les normes de procediment administratiu vigent i d'acord amb el que estableix la base reguladora 17.3.2.
En el cas que la tramitació sigui presencial, s'ha de presentar original i fotocòpia o fotocòpia compulsada de les factures o documents de valor probatori equivalent.
c) En el cas de les persones sol·licitants que no tinguin la residència fiscal al territori espanyol, han de presentar un certificat de residència fiscal emès per les autoritats competents del seu país de residència.
d) Acta de la posada en marxa definitiva del parc eòlic.
No cal aportar la documentació prevista en els apartats c) i d) en el cas que la persona sol·licitant l'hagi presentada anteriorment a qualsevol òrgan de l'Administració de la Generalitat de Catalunya, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència en què va ser presentada i el procediment a què feien referència.
Si l'òrgan instructor, per causes alienes a la seva actuació, no pot aconseguir el/els document/s, ha de requerir a la persona beneficiària que els aporti en el termini de 10 dies hàbils.
Si la sol·licitud es presenta per mitjans telemàtics, les persones sol·licitants han de presentar còpies digitalitzades del certificat de residència fiscal i de l'acta de la posada en marxa definitiva del parc eòlic, d'acord amb el que preveuen les normes de procediment administratiu vigent.
En el cas que no es pugui dur a terme la digitalització, s'ha de presentar l'original i fotocòpia o còpia compulsada de la documentació esmentada.
8.2 El compliment dels requisits previstos en la base 4.1 que siguin d'aplicació a cada persona sol·licitant s'acredita amb la declaració responsable que consta inclosa en el model de sol·licitud.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i amb la prèvia audiència a la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
Termini de presentació de sol·licituds
El termini de presentació de les sol·licituds, acompanyades de la documentació prevista en la base 8, és el que, a aquest efecte, estableixi la convocatòria corresponent.
Comprovació de dades i compliment dels requisits
10.1 L'òrgan instructor pot comprovar, quan consideri necessari, el compliment dels requisits previstos en la base 4.1.
Es du a terme, d'ofici, la comprovació del compliment dels requisits següents:
a) Les dades identificatives de la persona signant.
b) Estar al corrent en el compliment de les obligacions tributàries davant l'Administració de la Generalitat de Catalunya i l'Administració General de l'Estat, i de les obligacions davant la Seguretat Social.
c) Si les persones sol·licitants són residents o no Catalunya, si escau.
d) Les dades relatives a la personalitat jurídica, a la capacitat d'obrar i al document d'identificació fiscal de l'entitat, i a la inscripció als registres corresponents.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona sol·licitant o beneficiària que aporti la documentació escaient, en el termini de 10 dies hàbils.
En el cas que dins el termini atorgat no s'aporti la documentació requerida, es dicta la resolució corresponent en els termes previstos en la base 14.
10.2 Pel que fa a la resta de requisits, la comprovació es du a terme mitjançant el requeriment a la persona sol·licitant o beneficiària de la documentació que els acredita.
Així mateix, l'òrgan instructor pot demanar a les persones sol·licitants o beneficiàries que aportin la documentació complementària que consideri necessària per acreditar les dades que figuren a la sol·licitud.
Les sol·licituds admeses a la convocatòria les valora la comissió prevista en la base 12.3, aplicant els criteris de valoració següents:
Es valora de 0 a 10 punts cadascuna de les característiques descrites a l'apartat següent:
a) La distància mínima entre el nucli urbà més proper i el parc eòlic:
Es valora amb 10 punts que el parc eòlic estigui instal·lat fins a 1 km de distància d'un nucli urbà, i es valora amb 0 punts que la distància sigui igual o superior a 10 km. La resta de distàncies es valoren de manera proporcional.
b) El color de la llum a la nit de la balisa a substituir:
Es valora amb 10 punts que la balisa a substituir emeti llum blanca intermitent i es valora amb 0 punts que aquesta llum sigui vermella intermitent.
c) Nombre d'aerogeneradors senyalitzats per km 2:
Es valora amb 10 punts que el parc eòlic estigui ubicat en la zona de major número de balises lluminoses enceses per km 2 de totes les zones existents, i es valora amb 0 punts que el parc eòlic estigui ubicat en la zona de menys nombre de balises lluminoses enceses per km 2 de totes les zones existents.
Es valora amb 10 punts la substitució de la totalitat de les balises lluminoses dels aerogeneradors d'un parc eòlic que han d'estar senyalitzats obligatòriament i que emetin llum que no sigui vermella fixa i es valora amb 0 punts que la substitució sigui igual o inferior al 50% del total parc eòlic.
La resta de percentatges es valoren de manera proporcional.
12.1 El procediment de concessió és el de concurrència competitiva d'acord amb el que preveu l'article 22 de la Llei 38/2003, de 17 de novembre, general de subvencions.
12.2 L'òrgan instructor per tramitar el procediment per a la concessió de les subvencions és la Direcció General de Qualitat Ambiental i Canvi Climàtic.
12.3 Les sol·licituds presentades són analitzades i avaluades per una comissió de valoració integrada per les persones que s'indiquen en la convocatòria.
La comissió presenta la proposta de concessió de les subvencions al/a la titular de l'òrgan instructor per tal que pugui formular la proposta de resolució provisional de concessió.
El funcionament de la comissió de valoració es regeix per les disposicions aplicables als òrgans col·legiats de l'Administració de la Generalitat de Catalunya.
12.4 Un cop avaluades les sol·licituds i rebuda la proposta de la comissió de valoració el/la titular de l'òrgan instructor formula i notifica la proposta de resolució provisional de concessió de les subvencions, d'acord amb el contingut i tràmits que estableix la base 13.
Un cop finalitzat el termini de presentació de la documentació requerida o d'al·legacions, el/la titular de l'òrgan instructor formula la proposta de resolució definitiva de concessió de les subvencions, a la vista, de la proposta de resolució provisional, de la documentació addicional presentada pels beneficiaris proposats i de les comprovacions d'ofici fetes d'acord amb la base 10, i l'eleva a l'òrgan resolutori.
12.5 Abans que no es dicti la resolució definitiva, es pot reduir parcial o totalment la subvenció, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
Proposta de resolució provisional i acceptació de la subvenció
13.1 La proposta de resolució provisional de concessió de les subvencions es notifica a les persones interessades mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
En el cas que la tramitació sigui presencial, la notificació de la proposta de resolució provisional de concessió de les subvencions es fa a través de la publicació als taulers d'anuncis físics designats a la convocatòria i, amb caràcter complementari, al tauler electrònic de l'Administració de la Generalitat de Catalunya.
13.2 La proposta de resolució provisional ha de contenir la llista de les persones sol·licitants proposades per ser beneficiàries de les subvencions i les persones que formen part de la llista de reserva, si n'hi ha, degudament prioritzada en funció de la puntuació obtinguda.
En el supòsit que alguna de les persones proposades per ser beneficiàries de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb igual puntuació, amb la prèvia aportació de la documentació a què es refereixen l'apartat 5 d'aquesta base.
13.3 Les persones proposades com a beneficiàries de les subvencions han de presentar la documentació que els sigui requerida en la proposta de resolució provisional d'acord amb l'apartat 5 d'aquesta base, dins el termini de 10 dies hàbils a comptar de l'endemà de la publicació de la proposta de resolució provisional de concessió.
Dins d'aquest mateix termini, les persones sol·licitants poden presentar al·legacions, que es tindran en compte en el moment de resoldre, o també poden desistir de la sol·licitud de subvenció.
13.4 S'entén que la subvenció és acceptada tàcitament en el supòsit que la persona proposada com a beneficiària no presenti cap al·legació dins del termini de 10 dies hàbils a comptar de l'endemà de la publicació de la proposta de resolució provisional.
13.5 La documentació a què es refereix la base 13.3, que cal aportar en tot cas, és la següent:
a) Quan la persona que signa la sol·licitud actua en representació d'altri, la documentació acreditativa de la representació amb què actua, si no s'ha inscrit en un registre públic.
En cas que la representació estigui inscrita als esmentats registres, no cal aportar aquesta documentació perquè l'òrgan instructor ho comprova d'ofici.
b) En el cas de persones jurídiques que hagin estat proposades com a beneficiàries d'una subvenció d'un import superior a 10.000 euros, declaració responsable que contingui la informació relativa a les retribucions de llurs òrgans de direcció o administració.
c) Resolucions vigents de l'autorització de servituds aeronàutiques emesa per l'Agència Estatal de Seguretat Aèria, amb les condicions de senyalització dels aerogeneradors.
d) Sol·licitud de transferència bancària per a pagaments de la Tresoreria de la Generalitat de Catalunya a creditors/ores, que consta annex al model normalitzat de sol·licitud, degudament emplenat.
Si la documentació es presenta per mitjans electrònics, s'apliquen les previsions següents:
a) No s'ha de presentar la documentació acreditativa de la representació quan la signatura electrònica acrediti també que la persona signant té poders suficients per actuar en nom de la persona representada.
b) Les persones sol·licitants han de presentar còpies digitalitzades dels documents que es preveuen en l'apartat 5 d'aquesta base, d'acord amb el que preveuen les normes de procediment administratiu vigents.
En el cas que no es pugui dur a terme la digitalització de la documentació, s'ha de presentar l'original i fotocòpia o còpia compulsada.
c) No cal aportar la documentació en el cas que la persona sol·licitant l'hagi presentat anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagin experimentat cap modificació.
Si l'òrgan instructor, per causes alienes a la seva actuació, no pot aconseguir el document, ha de requerir a la persona beneficiària que els aporti en el termini de 10 dies hàbils.
14.1 Comporta la inadmissió de la sol·licitud:
a) La presentació de la sol·licitud fora del termini de presentació que estableix la convocatòria.
b) L'incompliment dels requisits no esmenables, sens perjudici que aquest incompliment pugui ser causa de revocació de la subvenció, si es coneix amb posterioritat a la concessió
14.2 Comporta el desistiment de la sol·licitud:
a) La manca de presentació de qualsevol dels documents que preveu la base 8 o la manca d'esmena dels requisits esmenables, dins del termini de 10 dies hàbils i amb el requeriment previ.
b) La manca de presentació de la documentació que sigui requerida, en el termes previstos a la base 13.3.
14.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que pugui utilitzar addicionalment altres mitjans electrònics.
En el cas que la tramitació sigui presencial, la notificació de la resolució d'inadmissió o el desistiment de les sol·licituds es fa a través de la publicació als taulers d'anuncis físics designats a la convocatòria i amb caràcter complementari, al tauler electrònic de l'Administració de la Generalitat de Catalunya.
14.4 En la publicació de les resolucions d'inadmissió o desistiment han de constar els recursos que contra aquestes siguin procedents, l'òrgan administratiu o judicial davant el qual s'han de presentar i el termini per interposar-los.
14.5 Sens perjudici del desistiment previst en la base 13.3, qualsevol persona sol·licitant pot desistir per escrit de la seva sol·licitud de subvenció, abans de la concessió, i l'òrgan que tramita el procediment l'ha d'acceptar.
Resolució del procediment i publicació
15.1 La resolució del procediment de concessió de les subvencions correspon a l'òrgan que es determini en la convocatòria corresponent.
La resolució, degudament motivada, s'ha de dictar i publicar en el termini que, a aquest afecte, es determina en la convocatòria corresponent que, en cap cas, pot ser superior a sis mesos des de la data de publicació de la convocatòria.
Sens perjudici de l'obligació de resoldre, transcorregut el termini esmentat sense que s'hagi dictat i publicat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2 de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.2 La resolució de la concessió de les subvencions es notifica pels mateixos mitjans i amb les mateixes condicions i efectes que preveu la base 14.3 per a la notificació de les resolucions d'inadmissió o desistiment de la sol·licitud.
15.3 En la publicació de la resolució del procediment de concessió han de constar els recursos, que contra aquesta siguin procedents, l'òrgan administratiu o judicial, si escau, davant el qual s'han de presentar i el termini per interposar-los.
16.1 S'ha de donar publicitat a les subvencions concedides amb indicació del seu import, objectiu o finalitat i els/les beneficiaris/àries, mitjançant la seva exposició als taulers d'anuncis designats a la convocatòria, al tauler electrònic de l'Administració de la Generalitat de Catalunya [URL] i al web del Departament de Territori i Sostenibilitat.
16.2 S'ha de donar publicitat al Portal de la transparència de la informació a què fa referència l'article 15 de la Llei 19/2014, del 29 de desembre, de transparència, accés a la informació pública i bon govern.
16.3 S'ha de donar publicitat mitjançant la Base de dades nacional de subvencions de la informació sobre les convocatòries i les resolucions de concessió de les subvencions, d'acord amb el que preveu l'article 18 de la Llei 38/2003, de 17 de novembre, general de subvencions, modificat per la Llei 15/2014, de 16 de setembre, de racionalització del sector públic i altres mesures de reforma administrativa.
16.4 S'han de publicar al Diari Oficial de la Generalitat de Catalunya, amb expressió de la convocatòria, el programa, el crèdit pressupostari al qual s'imputen, el/la beneficiari/ària, la quantitat concedida i finalitat o finalitats de la subvenció, les subvencions d'un import igual o superior a 3.000 euros.
17.1 S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions.
El/la beneficiari/ària ha de justificar el compliment de l'objecte de la subvenció, el compliment de les condicions i de la seva finalitat.
El compte justificatiu que conté la documentació de la realització de l'actuació s'ha de presentar dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar aquest termini, d'ofici o a petició del/de la beneficiari/ària, si aquest o aquesta acredita, en els termes i les condicions que preveu l'article 32 de la Llei 39/2015, d'1 d'octubre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per presentar la justificació no pot excedir la meitat del termini inicial ni superar l'exercici pressupostari al qual s'ha d'imputar el pagament, i es pot concedir sempre que no es perjudiquin drets de tercers.
No es podrà ampliar el termini esmentat quan la documentació justificativa s'aporta amb la sol·licitud.
17.2 La justificació del compliment de l'objecte de la subvenció, el compliment de les condicions i de la seva finalitat s'han de dur a terme mitjançant la presentació a l'òrgan competent designat a la convocatòria del compte justificatiu, que ha de contenir la documentació següent:
Una memòria explicativa del compliment de la finalitat de les actuacions subvencionades amb indicació de les actuacions realitzades i dels resultats obtinguts.
D'acord amb el que estableix la base 8.1.a), si la memòria s'ha presentat en la fase de sol·licitud de la subvenció, no s'ha de tornar a presentar en aquesta fase de justificació.
Una memòria econòmica sobre el cost de les actuacions realitzades, signada pel/per la representant legal de la persona jurídica titular del parc eòlic si es presenta en paper, la qual ha de contenir:
a) Una relació classificada de les despeses de les actuacions, amb identificació del creditor, número de la factura o document de valor probatori equivalent en el tràfic mercantil, l'import, la data d'emissió i la data de pagament.
Si la subvenció s'atorga d'acord amb un pressupost, s'ha de presentar una liquidació on s'indiquin i, si s'escau, es motivin les desviacions respecte al pressupost inicial.
b) Les factures de les despeses imputades a la subvenció o els documents de valor probatori equivalent en el tràfic jurídic mercantil o amb eficàcia administrativa, i la documentació acreditativa del pagament consistent en extracte bancari o, en el cas de pagament efectiu, documentació acreditativa de la percepció de l'import per part del creditor.
D'acord amb el que estableix la base 8.1.b), si les factures o documents de valor probatori equivalent s'han presentat en la fase de sol·licitud de la subvenció, no s'han de tornar a presentar en aquesta fase de justificació.
c) Una relació detallada dels altres ingressos o subvencions que hagin finançat les actuacions subvencionades amb indicació de l'import i la seva procedència.
Quan els justificants de les despeses s'imputin parcialment a d'altres subvencions, caldrà indicar la quantia exacta o percentatge imputat a cadascuna, amb identificació dels òrgans concedents.
d) En el cas que s'hagin fet contractacions per a l'execució de les actuacions objecte de la subvenció i la despesa subvencionable de l'actuació subvencionada superi els imports establerts per als contractes menors en la normativa vigent de contractes del sector públic, s'han de presentar els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària, amb un mínim de tres, i la justificació de l'oferta elegida si no és la proposta econòmica més avantatjosa, tret que per les seves característiques especials no hi hagi en el mercat prou nombre d'empreses que les realitzin, o tret que la despesa s'hagi fet amb anterioritat a la concessió de la subvenció.
e) Si l'actuació es duu a terme amb posterioritat a la concessió de la subvenció, la documentació acreditativa dels mitjans emprats per a la publicitat i difusió de l'activitat de substitució de les balises, en els quals s'ha d'haver fet constar que aquesta actuació ha estat subvencionada pel Departament de Territori i Sostenibilitat de la Generalitat de Catalunya.
f) La persona beneficiària de la subvenció ha de realitzar una declaració responsable en el model normalitzat de justificació conforme el cost dels justificants de despesa aportats un cop multiplicats pel percentatge d'imputació declarat, no s'ha aplicat ni s'aplicarà a altres línies de subvencions o ajuts.
17.3 La documentació que preveu la base 17.2 s'ha de presentar al Departament de Territori i Sostenibilitat, amb el mateix format i a través dels canals que estableix la base 7.1.
Si els justificants es presenten per mitjans electrònics, les persones beneficiàries han de presentar còpies digitalitzades de la documentació del compte justificatiu d'acord amb el que preveuen les normes de procediment administratiu vigent, incloses les factures.
En el cas que la tramitació sigui presencial, la forma de presentació dels justificants serà mitjançant original i fotocòpia o còpia compulsada.
18.1 El pagament de la subvenció es tramita un cop l'actuació ha estat degudament justificada.
18.2 En el supòsit de reducció de la quantia de la subvenció previst a la base 5.3, el pagament de la subvenció es tramita per un import reduït en la mateixa proporció a la desviació pressupostària produïda entre el cost final justificat de l'actuació subvencionada i el cost inicialment pressupostat.
18.3 Prèviament al reconeixement de l'obligació dels pagaments, l'òrgan instructor comprova d'ofici si la persona beneficiària està al corrent de les obligacions tributàries i amb la Seguretat Social.
Obligacions de les persones beneficiàries
Les persones beneficiàries de les subvencions han de complir les obligacions que es preveuen en els articles 90 bis, 92.2.h), 92 bis, 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, l'article 14 i el títol III de la Llei 38/2003, de 17 de novembre, general de subvencions i específicament, les següents:
a) En el cas que preveu la base 2.1.a), complir la finalitat i les condicions de la subvenció realitzant l'actuació subvencionada en el termini que determini la convocatòria.
b) En el cas que preveu la base 2.1.a), dur a terme l'activitat subvencionada d'acord amb el projecte presentat.
Qualsevol canvi en el projecte o calendari presentat s'ha de comunicar a l'òrgan instructor.
Aquesta comunicació s'ha de fer mitjançant la presentació d'una proposta, acompanyada d'una memòria justificativa, amb anterioritat a la finalització del termini d'execució.
L'òrgan instructor pot acceptar la modificació proposada, dins el termini màxim de 15 dies, si no comporta canvis substancials ni representa un incompliment dels requisits i les condicions que estableixen aquestes bases reguladores, s'ha presentat dins del termini previst i no lesiona dret de tercers.
La proposta es considera desestimada si no s'ha notificat la resolució corresponent en el termini indicat abans, comptadors des de l'endemà de l'entrada de la proposta a l'òrgan competent del Departament de Territori i Sostenibilitat.
Els canvis no comunicats o que no hagin estat acceptats de manera expressa poden donar lloc a la revocació total o parcial de la subvenció.
c) Justificar davant el Departament de Territori i Sostenibilitat en els termes i les condicions que s'estableixin en la base 17.
d) Prestar col·laboració i proporcionar en tot moment la informació i la documentació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable i especialment l'art. 46 de la Llei 38/2003, de 17 de novembre, general de subvencions.
e) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
f) Si s'han fet contractacions per a l'execució de l'actuació subvencionada i l'import de la despesa subvencionable supera els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'actuació, tret que per les seves característiques especials no hi hagi en el mercat prou nombre d'empreses que les realitzin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en la memòria econòmica que preveu la base 17.2.2 l'elecció quan no recaigui en la proposta econòmica més avantatjosa.
g) Incloure el logotip del Departament de Territori i Sostenibilitat, i l'expressió "amb el suport de la Direcció General de Qualitat Ambiental i Canvi Climàtic del Departament de Territori i Sostenibilitat" utilitzant el logotip corporatiu del Programa d'Identificació Visual (PIV) editat a la pàgina web: http.//www.gencat.cat/piv/descàrregues/ en els elements informatius i de difusió de l'activitat objecte de la subvenció, si es duen a terme amb posterioritat a la concessió de la subvenció.
h) En el cas que la subvenció estigui destinada al finançament de béns inventariables, els beneficiaris estan obligats a destinar-la a la finalitat concreta de la subvenció durant un període mínim de cinc anys, si els béns són inscriptibles en un registre públic i de dos anys per a la resta de béns.
i) Reintegrar els imports percebuts en els supòsits de revocació i reintegrament que preveu la base 21.
j) Conservar els documents justificatius de l'aplicació dels fons rebuts, inclosos en els documents electrònics, mentre que puguin ser objecte de les actuacions de comprovació i control.
k) En el cas que les persones jurídiques puguin percebre una subvenció per un import superior a 10.000 euros, comunicar a l'òrgan concedent, mitjançant declaració responsable, la informació que preveu la base reguladora 13.5.b) a l'efecte de fer-ho públic, d'acord amb el previst a l'article 15.2 de la Llei 19/2014, del 29 de desembre, de transparència, accés a la informació pública i bon govern.
l) Complir el que preveu la Llei 17/2015, de 21 de juliol, d'igualtat efectiva de dones i homes.
m) Adherir-se als principis ètics i regles de conducta establertes en la base 4.2.
L'òrgan concedent té la facultat de revisar els ajuts concedits i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
Revocació, invalidesa de la resolució de concessió i reintegrament de les quantitats percebudes indegudament
21.1 L'òrgan concedent quan apreciï que concorre alguna de les causes de revocació previstes a l'article 99 del Text refós de la Llei de finances públiques de Catalunya, ha d'iniciar la tramitació del corresponent expedient de revocació de conformitat amb el procediment establert a l'article 100, i si la resolució del procediment conclou que s'ha produït la causa de revocació, ha d'acordar revocar totalment o parcialment la subvenció concedida, segons correspongui, i quan escaigui, també el reintegrament total o parcial de les quantitats percebudes i l'exigència dels corresponents interessos legals.
21.2 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
La declaració judicial o administrativa de nul·litat o anul·lació comporta l'obligació de tornar les quantitats percebudes.
21.3 Així mateix, escau el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveu l'article
37 de la Llei 38/2003, de 17 de novembre, general de subvencions, amb la instrucció prèvia del procediment de reintegrament que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2001, de 24 de desembre.
21.4 També s'ha de reintegrar l'excés de les subvencions percebudes pel que fa al cost de l'actuació juntament amb els interessos de demora, en els termes que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En cas d'incompliment de les obligacions que es preveuen en aquestes bases reguladores, resultarà aplicable el règim sancionador que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència de la revocació de la resolució de concessió i de l'obligació del reintegrament total o parcial de la subvenció concedida.
En el cas que l'objecte de la subvenció inclogui el tractament de dades de caràcter personal, els beneficiaris han de complir la normativa corresponent, tot adoptant i implementant les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre.
En tot el que no preveuen expressament aquestes bases, són aplicables les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre ECO/172/2015, de 3 de juny, sobre les formes de justificació de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 19/2014, del 29 de desembre, de transparència, accés a la informació pública i bon govern; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 39/2015, d'1 d'octubre, del procediment administratiu comú de les administracions públiques, i la resta de normativa aplicable.